ORDE do 24 de outubro de 2023 pola que se establecen os servizos mínimos que se prestarán durante a folga convocada pola Confederación Intersindical Galega (CIG) na UTE Galicia XG-811, concesionaria do contrato de servizo público de transporte regular de viaxeiros de uso xeral XG-811, e nas empresas que a compoñen, para os días 31 de outubro, 6 e 7 de novembro, folga que será indefinida a partir do día 13 de novembro.
Consellería de Infraestruturas e Mobilidade — III. Outras disposicións — 30/10/2023

O exercicio da folga por parte dos traballadores para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos, como son os de libre circulación dentro do territorio nacional (artigo 19 da Constitución), á educación (artigo 27) e ao traballo (artigo 35). Desta maneira, a garantía dunha mínima mobilidade da cidadanía durante a xornada de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
O 9 de outubro de 2023, o sindicato Confederación Intersindical Galega (CIG) comunicou a convocatoria de folga para os días 31 de outubro, 6 e 7 de novembro, que será indefinida a partir do día 13 de novembro, na UTE Galicia XG-811, concesionaria do servizo público de transporte regular de viaxeiros de uso xeral XG-811: norte da comarca de Bergantiños e termo municipal de Camariñas, así como nas empresas que a compoñen (Vehículos Costa, S.L., Autocares Pedro Pombo, S.L., Autocares J. Pombo, S.L., Autocares González Rodríguez, S.L., Autocares Rey Varela, S.L., Facal Bus, S.L., Autocares Facal, S.L., Autocares López e Hijo, S.L., Autos Fondo e Hijos, S.L., Autocares Ferrín Costa, S.L., Autocares Meijide, S.L. e Transportes Cotelo, S.L.).
A indicada convocatoria afecta o ámbito territorial do contrato XG-811: norte da comarca de Bergantiños e termo municipal de Camariñas, os/as traballadores/as que prestan servizos para a indicada empresa e os seus lugares de traballo, no ámbito do contrato da concesión XG-811.
No marco das competencias atribuídas á Consellería de Infraestruturas e Mobilidade no sector do transporte, é preciso distinguir:
A) Servizos públicos de transporte regular de uso xeral: está afectada pola folga a concesión de servizo público de transporte regular de viaxeiros por estrada de uso xeral XG-811: norte da comarca de Bergantiños e termo municipal de Camariñas, da cal é concesionaria a UTE Vehículos Costa, S.L.; Autocares Pedro Pombo, S.L.; Autocares J. Pombo, S.L.; Autocares López e Hijo, S.L.; Autos Fondo e Hijos, S.L.; Autocares González Rodríguez, S.L.; Autocares Ferrín-Costa, S.L.; Autocares Facal, S.L.; Facal Bus, S.L.; Autocares Rey Varela, S.L.; Autocares Meijide, S.L. e Transportes Cotelo, S.L. (abreviadamente, UTE Galicia XG-811).
Dentro da regulación dos servizos mínimos do servizo público de transporte regular de uso xeral de viaxeiros/as por estrada diferéncianse, por unha banda, os servizos correspondentes ás expedicións integradas, nos cales existe unha reserva de praza a favor de escolares en aplicación da Lei 2/2017, do 8 de febreiro, de medidas fiscais, administrativas e de ordenación, e en que se establecen como servizos mínimos as expedicións cunha lonxitude superior a catro quilómetros.
Por outra banda, respecto do resto de expedicións non integradas, diferéncianse as de lonxitude inferior a vinte e cinco quilómetros, nas cales nas franxas horarias da primeira e última hora do día, das 6.00 ás 9.00 horas e das 18.00 ás 21.00 horas, se establece como servizos mínimos o cincuenta por cento das expedicións existentes, e as expedicións non integradas de lonxitude superior a vinte e cinco quilómetros, con orixe ou destino nalgunha das sete cidades, mantense unha expedición de ida e outra de volta nos servizos con saída anterior ás 14.00 horas e posterior ás 18.00 horas.
Tendo en conta que a convocatoria se efectúa para diferentes días da semana e, finalmente, de xeito indefinido, e que a explotación dos servizos de transporte varía duns días a outros, no anexo desta orde establécese o calendario de servizos mínimos que se van prestar nos diferentes días da semana. Distínguese entre os servizos para prestar os luns (L), os martes (M), os mércores (Mc), os xoves (X), os venres (V), os sábados (S) e os domingos (D).
B) Servizos de transporte público regular de uso especial-escolares/traballadores/as: dado que a convocatoria afecta os/as traballadores/as que prestan servizo na UTE XG-811 e empresas integrantes dela, no lote XG-811 e todos os seus lugares de traballo neste mesmo lote, non se verán afectados os servizos de transporte público regular de uso especial de escolares nin de traballadores/as, polo que non é preciso establecer servizos mínimos para eles.
O Comité de Folga foi convocado o día 24 de outubro de 2023 a unha xuntanza para analizar a proposta de servizos mínimos, pero esta non tivo lugar ao non acudiren os representantes da entidade sindical convocante.
As circunstancias apuntadas, a garantía de dereitos vinculados coa mobilidade, como o acceso á educación, ao traballo e a propia liberdade de circulación, son as que levan a establecer os servizos mínimos concretados na presente orde, dirixidos a garantir a mínima prestación de servizos que posibilite o exercicio daqueloutros dereitos esenciais, compatibilizando así o contido esencial de todos os dereitos en conflito.
Na súa virtude, por proposta da Dirección Xeral de Mobilidade,
Artigo único. Servizos mínimos
Durante a folga convocada pola Confederación Intersindical Galega (CIG) na UTE Galicia XG-811, así como nas empresas que a compoñen (Vehículos Costa, S.L., Autocares Pedro Pombo, S.L., Autocares J. Pombo, S.L., Autocares González Rodríguez, S.L., Autocares Rey Varela, S.L., Facal Bus, S.L., Autocares Facal, S.L., Autocares López e Hijo, S.L., Autos Fondo e Hijos, S.L., Autocares Ferrín-Costa, S.L., Autocares Meijide, S.L. e Transportes Cotelo, S.L.), para os días 31 de outubro, 6 e 7 de novembro, folga que será indefinida a partir do día 13 de novembro de 2023, terán a consideración de servizos mínimos os servizos públicos de transporte regular de uso xeral que se indican no anexo desta orde.
As empresas de transporte darán a máxima difusión dos servizos concretos que resulten afectados por esta orde ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.
Disposición derradeira única. Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 24 de outubro de 2023